ΕΠΙΤΡΟΠΗ ΠΡΟΓΡΑΜΜΑΤΟΣ ΣΠΟΥΔΩΝ ΤΟΥ ΔΠΜΣ «Φιλοσοφία και Κοινωνιολογία των Τεχνών και του Πολιτισμού»

**ΠΡΟΚΗΡΥΞΗ ΔΙΕΤΟΥΣ ΠΡΟΓΡΑΜΜΑΤΟΣ ΜΕΤΑΠΤΥΧΙΑΚΩΝ ΣΠΟΥΔΩΝ**

**2025-2027**

Η Επιτροπή Προγράμματος Σπουδών του ΔΠΜΣ «Φιλοσοφία και Κοινωνιολογία των Τεχνών και του Πολιτισμού» του Τμήματος Φιλοσοφίας του Πανεπιστημίου Πατρών (επισπεύδον) και του Τμήματος Κοινωνιολογίας του Ε.Κ.Π.Α, στη συνεδρίαση 2/27-05-2025, αποφάσισε την προκήρυξη τριάντα (30) θέσεων μεταπτυχιακών φοιτητών/-τριών στα πλαίσια λειτουργίας του διετούς Προγράμματος Μεταπτυχιακών Σπουδών *Φιλοσοφία και Κοινωνιολογία των Τεχνών και του Πολιτισμού*, που αρχίζει κατά το ακαδημαϊκό έτος 2025-2026 και το οποίο οδηγεί σε Δίπλωμα Μεταπτυχιακών Σπουδών στη Φιλοσοφία και Κοινωνιολογία των Τεχνών και του Πολιτισμού

**α) Προϋποθέσεις συμμετοχής**

Στο ΔΠΜΣ γίνονται δεκτοί/-ες πτυχιούχοι όλων των Τμημάτων Πανεπιστημίων της ημεδαπής ή ομοταγών Ιδρυμάτων της αλλοδαπής, σύμφωνα με τις διατάξεις της κείμενης νομοθεσίας. Αίτηση μπορούν να υποβάλουν και τελειόφοιτοι των ανωτέρω ιδρυμάτων, υπό την προϋπόθεση ότι θα έχουν προσκομίσει Βεβαίωση Περάτωσης των Σπουδών τους το αργότερο μέχρι την ημερομηνία της συνέντευξης και πάντως πριν την ημερομηνία συνεδρίασης της Ε.Π.Σ. για επικύρωση του πίνακα των επιτυχόντων/επιτυχουσών. Στην περίπτωση αυτή αντίγραφο του πτυχίου ή του διπλώματός τους προσκομίζεται πριν από την ημερομηνία έναρξης του προγράμματος. Σε κάθε περίπτωση, οι επιλεγέντες/-γείσες θα πρέπει να προσκομίσουν όλα τα απαραίτητα δικαιολογητικά μέχρι τη λήξη των εγγραφών. Αίτηση δύναται να υποβάλλουν και τελειόφοιτοι/-ες αλλοδαπών Ιδρυμάτων τα οποία δεν είναι ακόμα ενταγμένα στο Εθνικό Μητρώο Αναγνωρισμένων Ιδρυμάτων της αλλοδαπής του ΔΟΑΤΑΠ. Στην περίπτωση αυτή, οι αιτούντες/-ούσες υποβάλλουν υπεύθυνη δήλωση περί κατοχής τίτλου σπουδών. Σε κάθε περίπτωση, οι επιλεγέντες/-γείσες θα πρέπει να προσκομίσουν αποδεικτικά έγγραφα ότι έχουν προβεί στις απαιτούμενες ενέργειες ώστε ο τίτλος τους και το αντίστοιχο Ίδρυμα πρόκειται να ενταχθούν στο Εθνικό μητρώο Αναγνωρισμένων Ιδρυμάτων της αλλοδαπής του ΔΟΑΤΑΠ, μέχρι την ολοκλήρωση της διάρκειας σπουδών τους. Σε διαφορετική περίπτωση γίνεται διαγραφή του/της φοιτητή/τριας, χωρίς να υπάρχει αξίωση από τον/την φοιτητή/τρια επιστροφής των χρημάτων που κατέθεσε. Σε αυτή την περίπτωση δεν χορηγείται καμία βεβαίωση.

Τα Ανώτατα Εκπαιδευτικά Ιδρύματα (Α.Ε.Ι.) της ημεδαπής και τα δημόσια ερευνητικά κέντρα που εποπτεύονται από τη Γενική Γραμματεία Έρευνας και Καινοτομίας δεσμεύονται από τα Μητρώα του άρθρου 304 του ν. 4957/2022, όπως ισχύει, προκειμένου τα αρμόδια ανά περίπτωση όργανά τους να διαπιστώσουν αν ένα ίδρυμα της αλλοδαπής ή ένας τύπος τίτλου ιδρύματος της αλλοδαπής είναι αναγνωρισμένα για την αποδοχή αίτησης και εγγραφής για εισαγωγή σε μεταπτυχιακό πρόγραμμα σπουδών ή την εκπόνηση διδακτορικής διατριβής. Το αρμόδιο όργανο του πανεπιστημίου ή ερευνητικού κέντρου, εφόσον ο τίτλος σπουδών συμπεριλαμβάνεται στον κατάλογο του άρθρου 307, επιπροσθέτως των λοιπών δικαιολογητικών που καθορίζει, οφείλει να ζητήσει Βεβαίωση Τόπου Σπουδών, η οποία εκδίδεται και αποστέλλεται από τον φορέα πραγματοποίησης των σπουδών ή τον φορέα εκπόνησης του ερευνητικού έργου. Αν ως τόπος σπουδών ή μέρος αυτών βεβαιώνεται η Ελληνική Επικράτεια, ο τίτλος σπουδών δεν αναγνωρίζεται, εκτός αν το μέρος σπουδών που έγιναν στην ελληνική επικράτεια βρίσκεται σε δημόσιο Α.Ε.Ι.

Τα μέλη των κατηγοριών Ε.Ε.Π., καθώς και Ε.ΔΙ.Π. και Ε.Τ.Ε.Π. μπορούν μετά από αίτησή τους να εγγραφούν ως υπεράριθμοι/ες, και μόνο ένας κατ’ έτος και ανά Π.Μ.Σ., εφόσον υπηρετούν στα συνεργαζόμενα Τμήματα και ο τίτλος σπουδών και το έργο που επιτελούν στο Τμήμα είναι συναφές με το αντικείμενο του ΔΠΜΣ

Η επαρκής γνώση της αγγλικής, της γαλλικής ή της γερμανικής γλώσσας είναι απαραίτητη προϋπόθεση για την αίτηση στο μεταπτυχιακό. Το επίπεδο γνώσης δεν πρέπει να είναι κατώτερο του «πολύ καλό» Γ1/C1, όπως αυτό ορίζεται από τα κριτήρια διαγωνισμών του ΑΣΕΠ και πιστοποιείται από την κατάθεση αναγνωρισμένων τίτλων γλωσσομάθειας σύμφωνα με την ίδια ρύθμιση ΑΣΕΠ (βλ. παράρτημα Β’ στην προκήρυξη (Α.Σ.Ε.Π. 1Ε/2017), υπ’ αρ. 7/15-2-2017, «Τίτλοι Γλωσσομάθειας - Τρόποι Απόδειξης»).

Οι πτυχιούχοι αγγλόφωνων, γαλλόφωνων ή γερμανόφωνων πανεπιστημίων απαλλάσσονται από την υποχρέωση προσκόμισης πιστοποιητικού γλωσσομάθειας. Σε περίπτωση που δεν υπάρχουν οι ανωτέρω προϋποθέσεις για την καλή γνώση της ξένης γλώσσας, η Σ.Ε. του ΔΠΜΣ θα αποφασίζει για τον τρόπο εξέτασης των υποψηφίων προκειμένω να διαπιστώνεται η επάρκεια στην αγγλική, γαλλική ή γερμανική γλώσσα.

**β) Διαδικασία και κριτήρια επιλογής**

Η επιλογή γίνεται μέσω υπολογισμού μορίων με συνεκτίμηση των εξής κριτηρίων: 1. Του γενικού βαθμού του πτυχίου/διπλώματος, ο οποίος πολλαπλασιάζεται με τον συντελεστή 0,5 (μέγιστο 5 μόρια), 2. της επίδοσης σε Πτυχιακή εργασία (όπου αυτή προβλέπεται στο προπτυχιακό επίπεδο και εφόσον έχει βαθμολογηθεί τουλάχιστον με 7), του βαθμού στην οποία πολλαπλασιάζεται με τον συντελεστή 1 (μέγιστο 10 μόρια), 3. της τυχούσας καλλιτεχνικής δραστηριότητα (10 μόρια), 4. Δημοσιεύσεων (10 μόρια), 5. δείγματος γραφής (20 μόρια), 6. κατοχής άλλων Μεταπτυχιακών Τίτλων Σπουδών (5 μόρια), 7. συνέντευξη (40 μόρια).

Επιλέγονται οι υποψήφιοι/-ες που θα συγκεντρώνουν την υψηλότερη συνολική βαθμολογία και μέχρι της κάλυψης του μέγιστου αριθμού εισακτέων του Προγράμματος. Η Γραμματεία του ΔΠΜΣ παραλαμβάνει τις αιτήσεις και τα απαιτούμενα δικαιολογητικά, που πρέπει να έχουν κατατεθεί εντός της προθεσμίας (βλ δ: 31/8/2025). Η προθεσμία μπορεί να παραταθεί με απόφαση της Επιτροπής Προγράμματος Σπουδών. Οι υποψήφιοι/-ες συνιστάται να ελέγχουν προσεκτικά τις οδηγίες που αφορούν κάθε επιμέρους κριτήριο για τη μοριοδότησή τους, ώστε ο φάκελος να υποβάλλεται πλήρης στις προκαθορισμένες ημερομηνίες. Συμπληρωματικά, ελλιπή ή ετεροχρονισμένα παραστατικά δεν γίνονται δεκτά.

**γ) Απαραίτητα δικαιολογητικά**

Οι υποψήφιοι/-ες υποβάλλουν τα παρακάτω δικαιολογητικά: α) Αίτηση συμμετοχής, β) αντίγραφο πτυχίου ή βεβαίωση περάτωσης σπουδών, γ) πιστοποιητικό αναλυτικής βαθμολογίας, δ) αναλυτικό βιογραφικό σημείωμα με αναφορά σε σπουδές, διδακτική, επαγγελματική ή και καλλιτεχνική εμπειρία, συναφή επιστημονική δραστηριότητα, ε) φάκελο με δείγμα καλλιτεχνικής δραστηριότητας (portfolio), αν υπάρχει, στ) επιλεγμένες δημοσιεύσεις (αν υπάρχουν), ζ) δείγμα γραφής 1200-1400 λέξεων, στο οποίο θα πραγματεύονται θέμα δικής του επιλογής και του δικού τους ενδιαφέροντος, το οποίο θα αφορά τα πεδία της Φιλοσοφίας και Κοινωνιολογίας των Τεχνών και του Πολιτισμού η) τουλάχιστον δύο συστατικές επιστολές). θ) αντίγραφο μεταπτυχιακού τίτλου (εάν υπάρχει), ι) φωτοτυπία δύο όψεων της αστυνομικής ταυτότητας, κ) αντίγραφο πιστοποιητικού γνώσης της αγγλικής ή γαλλικής ή γερμανικής γλώσσας (επίπεδο Γ1 τουλάχιστον). Σε περίπτωση που δεν υπάρχουν οι ανωτέρω προϋποθέσεις για την καλή γνώση της ξένης γλώσσας, η Σ.Ε. του ΔΠΜΣ, θα αποφασίζει για τον τρόπο εξέτασης των υποψηφίων προκειμένω να διαπιστώνεται η επάρκεια στην αγγλική, γαλλική ή γερμανική γλώσσα. λ) Αναγνώριση ακαδημαϊκού τίτλου σπουδών της αλλοδαπής από τον ΔΟΑΤΑΠ.

**δ) Προθεσμία υποβολής δικαιολογητικών**

Η προθεσμία υποβολής δικαιολογητικών είναι 31 Αυγούστου 2025. Αιτήσεις και δικαιολογητικά υποβάλλονται μόνο στην ηλεκτρονική πλατφόρμα, και μόνο σε μορφή pdf. Κατά την είσοδο στην πλατφόρμα διατίθεται εγχειρίδιο χρήσης.

<https://matrix.upatras.gr/sap/bc/webdynpro/sap/zups_pg_adm>

**ε) Ημερομηνίες εξετάσεων**

Οι ημερομηνίες των εξετάσεων στην ξένη γλώσσα και της συνέντευξης θα ανακοινωθούν την πρώτη εβδομάδα μετά τη λήξη της προθεσμίας υποβολής δηλώσεων, δηλαδή την πρώτη εβδομάδα του Σεπτεμβρίου

**στ) Δίδακτρα**

Για την εύρυθμη λειτουργία του Προγράμματος προβλέπεται η καταβολή τελών φοίτησης. Τα τέλη φοίτησης ανέρχονται σε 850 € ετησίως. Τα τέλη φοίτησης καταβάλλονται τμηματικά και σε ίσα ποσά πριν από την έναρξη των μαθημάτων του χειμερινού και του εαρινού εξαμήνου.

**ζ) Πληροφορίες**

Ιστοσελίδα του ΔΠΜΣ:

*https://psarc.gr*

Γραμματεία του ΔΠΜΣ:

Email: philosophy@upatras.gr

Τηλ: 2103688742 2610 997817, 818, 819

Πληροφορίες από την Επιτροπή Σπουδών:

Μανώλης Πατηνιώτης: mpatin@soc.uoa.gr

Γιώργος Σαγκριώτης: geosagriotis@upatras.gr

Ο Διευθυντής του ΔΠΜΣ

Γεώργιος Σαγκριώτης

Επίκουρος καθηγητής